राव ने केरल पुलिस को बताया कि बिट्टी और उसके पिता ने अपना परिचय राघव राजन और राजीव राजन कहकर दिया. राघव ने राव को बताया कि कि वह ओडिसा के कलिंगा इंस्टीट्यूट ऑफ टेक्नोलॉजी संस्थान से इंजीनियरिंग ग्रेजुएट है और उसके पिता एक स्थानीय जमींदार हैं. राव ने राघव के लिए एक नौकरी ढूंढी और बाद में उसे पास के एक कॉलेज में गेस्ट लेक्चरर नियुक्त करवाने में मदद की. वे बताते हैं कि बिट्टी के एमबीए करने के लिए कन्नूर जाने के बाद भी वे एक-दूसरे के संपर्क में रहे. 'राघव’ के पास एक मतदाता पहचान पत्र है. इसका नंबर एजीडब्ल्यू 0298331 है. इसमें उसे पुट्टपर्थी में चित्रावती रोड, ब्लॉक-6 में यानामुलापल्ले मोहल्ले के मकान नं- 6/80 का निवासी और राजीव रंजन का पुत्र बताया गया है. उसके पास हिंदूपुर के सड़क परिवहन विभाग से मिला हुआ ड्राइविंग लाइसेंस भी है. अपने पुट्टपर्थी अपार्टमेंट के लिए 'राघव’ अभी तक किराया भी चुका रहा है. यहां वह फरवरी महीने में एक हफ्ते के लिए ठहरा भी था. उसका स्थानीय केनरा बैंक शाखा में खाता भी है.